આ વિશે વધુ માહિતી આપતાં સ્થાનિક દુકાનદારે મિડ-ડે LOCALને કહ્યું હતું કે ‘દોઢથી પોણા બે વર્ષના સમયગાળામાં એક જ અને એ પણ સારી પરિસ્થિતિવાળી ફૂટપાથને તોડીને વારંવાર સમારકામ કરવામાં આવી રહ્યું છે, જ્યારે તૂટેલી અને ખરાબ ફૂટપાથોની હાલત હજી એમ જ છે. આમ સુધરાઈ દ્વારા ગમેતેમ ફંડ વેડફવામાં આવી રહ્યું છે. આને પગલે અમને રહેવાસીઓને અનેક મુશ્કેલીઓ થઈ રહી છે. સમારકામ શરૂ કરી મહિનાઓ સુધી ખોદકામ કરી મૂકવું, ખોદકામ કરી કોઈ પ્રકારનાં સેફ્ટી પગલાં કે સાઇન ર્બોડ ન મૂકવાં જેવી અનેક બેદરકારીઓ સુધરાઈ દ્વારા દાખવવામાં આવી રહી છે; જેનો ભોગ સ્થાનિક રહેવાસીઓ, સ્થાનિક દુકાનદારો અથવા રાહદારીઓને બનવું પડે છે. આવી જ એક ઘટના ગુરુવારે સાંજે વિક્રોલીમાં રહેતા અને મુલુંડ ર્કોટમાં કામ કરતા વિજય સાથે બની હતી. વિજય ફૂટપાથ પરથી પસાર થઈ રહ્યો હતો એ સમયે અંધારાને કારણે અચાનક તેનો પગ ખુલ્લી ગટર પર મૂકેલા પ્લાયવુડ પર પડતાં તે પ્લાયવુડ સાથે ગટરમાં પડી ગયો હતો અને માથા તેમ જ આંખમાં ગંભીર રીતે ઈજાગ્રસ્ત થયો હતો. આ ઘટના બાદ લોહીલુહાણ થઈ ગયેલા વિજયને તરત જ સુધરાઈની હૉસ્પિટલમાં સારવાર માટે લઈ જવામાં આવ્યો હતો. આટલી મોટી ઘટના બાદ પણ હજી સુધી કૉન્ટ્રૅક્ટર દ્વારા ગટરની આજુબાજુ ડેન્જરની સાઇન દર્શાવતાં ર્બોડ કે બૅરિકેડ્સ બેસાડવામાં આવ્યાં નથી.’